Stephen Hawking langs Newton, Darwin begraweProf. Stephen Hawking op 6 Maart 2017 tydens ‘n geleentheid in Londen. Foto: AP Photo/Matt Dunham, File Die wêreldbekende fisikus, Stephen Hawking, wat op 14 Maart in die ouderdom van 76 by sy huis in Cambridge in Engeland dood is, se as gaan in Westminster Abbey naby die grafte van sir Isaac Newton en Charles Darwin begrawe word. Eerwaarde dr. John Hall, dekaan van Westminster Abbey, het vandeesweek in ŉ verklaring gesê dit is ŉ “gepaste” huldeblyk aan die Britse fisikus. “Ons glo dit is belangrik dat die wetenskap en geloof saamwerk om antwoorde te soek op die groot vrae en raaisels van die lewe en die heelal,” het hy gesê. Hawking se kinders, Lucy, Robert en Tim, het volgens die BBC besluit om sy as in Cambridge te begrawe weens Hawking se verbintenis met dié dorp waar hy langer as 50 jaar gewoon en gewerk het. Hall het gesê ŉ dankseggingsdiens sal later vanjaar ter ere van Hawking in die kerk aangebied word. ŉ Private roudiens sal op 31 Maart vir die ontslape fisikus gehou word. Newton, ŉ wiskundige, sterrekundige en teoloog, is in 1727 in die Abbey begrawe en Darwin, ŉ natuurkundige, ŉ eeu en ŉ half later in 1882. Die Westminster Abbey word beskou as een van die wêreld se mees gesogte kerke. Die kerk het ŉ geskiedenis van meer as 1 000 jaar. Maroela Media het vroeër berig Hawking se kinders het in ŉ verklaring gesê die briljante wetenskaplike is rustig in sy slaap oorlede. Hawking is op die ouderdom van 21 jaar met amiotrofiese laterale sklerose (ook bekend as motorneuronsiekte) gediagnoseer wat hom uiteindelik aan ŉ rolstoel vasgekluister gelaat het. Hy kon ook nie meer self praat nie en het ŉ rekenaar gebruik om ŉ stem te genereer waardeur hy gekommunikeer het. Prof. Brian Cox, die Britse fisikus, het kort ná Hawking se dood gesê die fisikus se bydrae tot die wetenskap sal gebruik word solank daar wetenskaplikes is. “En daar is soveel meer wetenskaplikes vandag te danke aan hom. Wat ŉ merkwaardige lewe.” Hawking was een van die wêreld se grootste kundiges oor swaartekrag en swartkolke. Hy is op die ongewone jong ouderdom van 32 jaar aangewys as ŉ genoot van die Royal Society, Brittanje se mees gesogte akademiese instansie. In 1979 is hy aangewys as Lucasian-professor in wiskunde aan Cambridge University – dieselfde pos wat deur Newton beklee is.